بس سنه کیم آغلایاجاق؟
ستار گولمحمدی
گون گلهجک من اؤلنده چوخ دوداقلار بوزولهجک
حاییف دئیه گؤز یاشلاری یاناقلاردان سوزولهجک
قاتار – قاتار میصراعلاریم دوداقلاردا دوزولهجک
آیریلیغیم چوخ اورهیی چالین _ چارپاز داغلایاجاق
بس سنه کیم آغلایاجاق؟
مجنون اولوب قالاسییام،محبتین چؤلونده من
حسرتلره دؤنهسییم عشق اهلینین دیلینده من
چینار اولوب بیتهسییم زامانلارین یولوندا من
هئیکللهنن عؤمروم گونوم عصیرلری حاقلایاجاق
بس سنه کیم آغلایاجاق؟
چوخ گزمیشم دوستلاریملا بو داغلارین اتهیینده
مین_ مین اؤلمز خاطیرهم وار هر گولونده ،چیچهیینده
نیسگیللریم چالیندیقجا چوبانلارین توتهیینده
یولدان اؤتن هر یولچونو اختیارسیز ساخلایاجاق
بس سنه کیم آغلایاجاق؟
بیر کؤز کیمی اتهیینده ساخلار منی داییم کولوم
هر باهاردا چیچک آچار هر پاییزدا سولان گولوم
بوینون این بنؤوشهلر آغلار منه ظولوم_ظولوم
منیم آرزوم خالقین عشقی، قیریلدیغی تاغلایاجاق
بس سنه کیم آغلایاجاق؟
من عشقدن یارانمیشام جان باغیشلار یارا یار دا
باخ گؤر نئجه نسیمی تک بابالاریم قالدی داردا
کرملریم اوردا یاندی، لهلهلریم قالدی قاردا
واخت گلهجک آه _ آمانیم هیجران یولون باغلایاجاق
بس سنه کیم آغلایاجاق؟
snd_Arab pes_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab snd_Arab azb_Arab pes_Arab pes_Arab azb_Arab snd_Arab azb_Arab azb_Arab azb_Arab azb_Arab snd_Arab